b"\n_START_ARTICLE_\nInna\n_START_SECTION_\nAnii copil\xc4\x83riei. Primele activit\xc4\x83\xc8\x9bi muzicale (1986 \xe2\x80\x94 2007)\n_START_PARAGRAPH_\nElena Alexandra Apostoleanu s-a n\xc4\x83scut la 16 octombrie 1986 \xc3\xaen ora\xc8\x99ul Mangalia. C\xc3\xa2nt\xc4\x83rea\xc8\x9ba \xc3\xae\xc8\x99i aminte\xc8\x99te c\xc4\x83 dragostea pentru muzic\xc4\x83 i-a fost insuflat\xc4\x83 de c\xc4\x83tre familia sa, bunicul, bunica \xc8\x99i mama ei c\xc3\xa2nt\xc3\xa2nd la ocazii, familie care a sus\xc8\x9binut-o \xc3\xaen permanen\xc8\x9b\xc4\x83. \xc3\x8en copil\xc4\x83rie, bunicul s\xc4\x83u o alinta \xe2\x80\x9eInna\xe2\x80\x9d, iar ulterior ea a hot\xc4\x83r\xc3\xa2t ca acesta s\xc4\x83 fie pseudonimul s\xc4\x83u, fiind un nume \xe2\x80\x9esimplu \xc8\x99i u\xc8\x99or de re\xc8\x9binut\xe2\x80\x9d.  \xc3\x8en adolescen\xc8\x9b\xc4\x83 ea a ascultat o gam\xc4\x83 variat\xc4\x83 de genuri muzicale, stilul s\xc4\x83u favorit fiind cel electro-dance; totu\xc8\x99i Inna asculta \xc8\x99i muzica unor interprete precum Christina Aguilera sau Beyonc\xc3\xa9 Knowles._NEWLINE_C\xc3\xa2nt\xc4\x83rea\xc8\x9ba \xc3\xae\xc8\x99i aminte\xc8\x99te c\xc4\x83 putea c\xc3\xa2nta \xc8\x99i fredona diverse c\xc3\xa2ntece \xc3\xaenc\xc4\x83 de la o v\xc3\xa2rst\xc4\x83 fraged\xc4\x83, muzica fiind marea sa pasiune. La v\xc3\xa2rsta de opt ani Inna a \xc3\xaenceput s\xc4\x83 urmeze cursuri de canto, Traian Broasc\xc4\x83 fiind profesorul s\xc4\x83u, al\xc4\x83turi de care a studiat \xc3\xaendelung. Ulterior, Inna a avut c\xc3\xa2teva proiecte muzicale minore, care nu s-au bucurat de succesul scontat._NEWLINE_De\xc8\x99i copil\xc4\x83ria \xc8\x99i-a petrecut-o \xc3\xaen ora\xc8\x99ul Neptun, interpreta a urmat cursurile liceului economic din Mangalia. Dup\xc4\x83 sus\xc8\x9binerea \xc8\x99i promovarea examenului de bacalaureat, Inna a urmat cursurile universit\xc4\x83\xc8\x9bii Ovidius \xc3\xaen Constan\xc8\x9ba, unde a absolvit Facultatea de \xc8\x98tiin\xc8\x9be Politice. Odat\xc4\x83 cu dob\xc3\xa2ndirea succesului, publica\xc8\x9bia rom\xc3\xa2neasc\xc4\x83 Uups.ro a acuzat-o pe Inna c\xc4\x83 \xc3\xaencearc\xc4\x83 s\xc4\x83 \xc3\xae\xc8\x99i ascund\xc4\x83 trecutul, copil\xc4\x83ria ei fiind \xc3\xaen viziunea reporterilor cu totul alta dec\xc3\xa2t cea oficial\xc4\x83. Toate acuza\xc8\x9biile acestora au fost \xc3\xaens\xc4\x83 negate de c\xc4\x83tre interpret\xc4\x83. A participat la audi\xc8\x9biile pentru forma\xc8\x9bia A.S.I.A, \xc3\xaens\xc4\x83 nu a fost aleas\xc4\x83._NEWLINE_La finele anului 2007, \xc3\xaen timp ce lucra la o firm\xc4\x83 de imobiliare, Inna i-a \xc3\xaent\xc3\xa2lnit prin intermediul unui prieten comun pe membrii proiectului Play & Win. Beneficiind de sprijinul acestui grup de produc\xc4\x83tori, Inna a \xc3\xaenceput \xc3\xaenregistr\xc4\x83rile pentru albumul s\xc4\x83u de debut. \xc3\x8en aceast\xc4\x83 perioad\xc4\x83 c\xc3\xa2nta folosind numele de scen\xc4\x83 Alessandra \xc8\x99i a participat la preselec\xc8\x9biile pentru Concursul Muzical Eurovision 2008 cu melodiile \xe2\x80\x9eGoodbye\xe2\x80\x9d \xc8\x99i \xe2\x80\x9eSorry\xe2\x80\x9d, \xc3\xaens\xc4\x83 niciuna nu a fost aleas\xc4\x83. Prima sa apari\xc8\x9bie televizat\xc4\x83 a fost cea din emisiunea lui Teo de pe Prima TV, unde a interpretat piesa \xe2\x80\x9eGoodbye\xe2\x80\x9d . Mai t\xc3\xa2rziu \xc3\xaen acel an, \xc8\x99i-a schimbat numele de scen\xc4\x83 \xc3\xaen Inna deoarece era mai u\xc8\x99or de memorat \xc8\x99i pentru c\xc4\x83 nu se identifica cu numele vechi, dar \xc8\x99i pentru c\xc4\x83 bunicul ei obi\xc8\x99nuia s\xc4\x83 o strige astfel c\xc3\xa2nd era t\xc3\xa2n\xc4\x83r\xc4\x83.\n_START_SECTION_\nConsolidarea carierei\n_START_PARAGRAPH_\nLa finalul lunii iunie 2009, Inna a primit dou\xc4\x83 nominaliz\xc4\x83ri la premiile Romanian Top Hits Awards, categoriile fiind \xe2\x80\x9eTop 1 Romania\xe2\x80\x9d \xc8\x99i \xe2\x80\x9eGirls \xe2\x80\x93 The Best Hit\xe2\x80\x9d, ambele pentru piesa \xe2\x80\x9eLove\xe2\x80\x9d. De\xc8\x99i nu a c\xc3\xa2\xc8\x99tigat niciunul dintre cele dou\xc4\x83 trofee, interpreta a primit un premiu special din partea juriului. \xc3\x8en iunie 2009, \xc3\xaen timp ce Inna sus\xc8\x9binea concerte \xc3\xaen Turcia, sau Rusia, popularitatea sa \xc8\x99i a c\xc3\xa2ntecului \xe2\x80\x9eHot\xe2\x80\x9d cre\xc8\x99tea sim\xc8\x9bitor \xc3\xaen Spania. Piesa a c\xc3\xa2\xc8\x99tigat prima pozi\xc8\x9bie \xc3\xaen clasamentele de specialitate din aceast\xc4\x83 \xc8\x9bar\xc4\x83 \xc8\x99i a primit discul de platin\xc4\x83, fiind comercializat\xc4\x83 \xc3\xaen peste 40.000 de exemplare. Concomitent, pe Internet a ap\xc4\x83rut o pies\xc4\x83 ce urma s\xc4\x83 fie inclus\xc4\x83 pe viitorul s\xc4\x83u album, intitulat\xc4\x83 \xe2\x80\x9eNights And Days\xe2\x80\x9d (o colaborare cu Play & Win) dar \xc8\x99i \xc3\xaenregistr\xc4\x83ri dinainte de lansarea sa, precum \xe2\x80\x9eOare\xe2\x80\x9d, \xe2\x80\x9eGoodbye\xe2\x80\x9d \xc8\x99i \xe2\x80\x9eSorry\xe2\x80\x9d._NEWLINE_Cel de-al patrulea disc single al Innei, intitulat \xe2\x80\x9eAmazing\xe2\x80\x9d, a avut premiera la data de 5 august 2009 pe site-ul revistei Bravo. Lansarea piesei a st\xc3\xa2rnit o controvers\xc4\x83 de propor\xc8\x9bii \xc3\xaen momentul \xc3\xaen care interpreta Anca Badiu \xc3\xaei acuza pe membrii Play & Win c\xc4\x83 i-au furat piesa \xc8\x99i i-au dat-o Innei. Badiu, av\xc3\xa2nd un contract de management cu Media Pro Music, a pl\xc4\x83tit 1,500 de euro \xc3\xaen avans grupului Play & Win pentru a-i compune o nou\xc4\x83 pies\xc4\x83. La doar c\xc3\xa2teva zile dup\xc4\x83 ce interpreta a primit \xc8\x99i \xc3\xaenregistrat c\xc3\xa2ntecul \xe2\x80\x9eAmazing\xe2\x80\x9d, Inna anun\xc8\x9ba lansarea sa oficial\xc4\x83 pe disc single. Produc\xc4\x83torii piesei, membrii Play & Win, au declarat ulterior: \xe2\x80\x9eAm semnat contractul cu Media Pro Music, \xc3\xaens\xc4\x83 la un moment dat ne-am dat seama c\xc4\x83 piesa \xc3\xaen interpretarea Anc\xc4\x83i nu putea fi un hit, astfel c\xc4\x83 am ales-o pe Inna\xe2\x80\x9d. Videoclipul adiacent piesei a fost filmat \xc3\xaen ultima parte a lunii august \xc3\xaen Portugalia, regizor fiind Tom Boxer._NEWLINE_La data de 8 august, Inna a urcat pe scena celui mai vechi festival de muzic\xc4\x83 din Polonia, Sopot. La finalul televotingului, \xc8\x99lag\xc4\x83rul interpretei, \xe2\x80\x9eHot\xe2\x80\x9d, s-a clasat pe pozi\xc8\x9bia secund\xc4\x83 \xc3\xaen clasamentul final al concursului, c\xc3\xa2\xc8\x99tig\xc4\x83toare fiind piesa \xe2\x80\x9eAyo Technology\xe2\x80\x9d de Katerine Avgoustakis. \xc3\x8en aceea\xc8\x99i zi, pe 8 august, albumul de debut al Innei, intitulat Hot, a \xc3\xaenceput s\xc4\x83 fie comercializat \xc3\xaen Polonia. Discul con\xc8\x9bine toate cele patru discuri lansate \xc3\xaen avans, dar \xc8\x99i c\xc3\xa2ntece publicate anterior pe pagina sa web. La data de 10 august, Inna a sus\xc8\x9binut un recital pe scena Festivalului Callatis, c\xc3\xa2ntecele interpretate de ea fiind \xe2\x80\x9eHot\xe2\x80\x9d, \xe2\x80\x9eD\xc3\xa9j\xc3\xa0 Vu\xe2\x80\x9d, dar \xc8\x99i imnul oficial al festivalului. \xc3\x8en aceea\xc8\x99i perioad\xc4\x83, primul s\xc4\x83u disc single, \xe2\x80\x9eHot\xe2\x80\x9d, c\xc3\xa2\xc8\x99tiga prima pozi\xc8\x9bie \xc3\xaen clasamentul Ukraine Top 40. La \xc3\xaenceputul lunii septembrie, \xc3\xaen timp ce piesa \xe2\x80\x9eAmazing\xe2\x80\x9d debuta \xc3\xaen clasamentul Romanian Top 100 pe pozi\xc8\x9bia cu num\xc4\x83rul \xc8\x99aizeci \xc8\x99i opt, Inna ob\xc8\x9binea un trofeu la premiile MTV Europe Music Awards, la categoria \xe2\x80\x9eCel mai bun interpret rom\xc3\xa2n\xe2\x80\x9d. \xc3\x8enregistrarea \xe2\x80\x9eAmazing\xe2\x80\x9d s-a bucurat de difuz\xc4\x83ri masive din partea posturilor de radio \xc8\x99i televiziune, lucru ce a avut drept rezultat o pozi\xc8\x9bionare pe locul \xc3\xaent\xc3\xa2i \xc3\xaen ierarhia na\xc8\x9bional\xc4\x83 din Rom\xc3\xa2nia._NEWLINE_\xc3\x8en luna noiembrie, \xc3\xaen timp ce \xc8\x99lag\xc4\x83rul \xe2\x80\x9eD\xc3\xa9j\xc3\xa0 Vu\xe2\x80\x9d c\xc3\xa2\xc8\x99tiga pozi\xc8\x9bii \xc3\xaenalte \xc3\xaen clasamentele de specialitate din Olanda , piesa \xe2\x80\x9eHot\xe2\x80\x9d era inclus\xc4\x83 pe compila\xc8\x9bia casei de \xc3\xaenregistr\xc4\x83ri Ultra Records din S.U.A.. La \xc3\xaenceputul lunii decembrie a \xc3\xaenceput comercializarea celui de-al cincilea disc single al interpretei, intitulat \xe2\x80\x9eI Need You For Christmas\xe2\x80\x9d, care a beneficiat \xc8\x99i de un videoclip filmat \xc3\xaen regia lui Tom Boxer. La finele anului 2009 Inna a fost numit\xc4\x83 \xe2\x80\x9eFemeia anului 2009\xe2\x80\x9d la categoria \xe2\x80\x9eTinere talente \xc3\xaen muzic\xc4\x83\xe2\x80\x9d, \xc3\xaen cadrul celei de-a \xc8\x99asea edi\xc8\x9bii a \xe2\x80\x9eGalei femeilor de succes\xe2\x80\x9d, celelalte nominalizate fiind Paula Seling, Andra, Cream, Amadeus, Paula Seling, Anda Adam , forma\xc8\x9bia Blaxy Girls, Elena Gheorghe \xc8\x99i Andreea B\xc4\x83nic\xc4\x83. La \xc3\xaenceputul anului 2010 piesa \xe2\x80\x9eHot\xe2\x80\x9d c\xc3\xa2\xc8\x99tiga prima pozi\xc8\x9bie \xc3\xaen clasamentul Hot Dance Airplay din S.U.A., Inna devenind prima c\xc3\xa2nt\xc4\x83rea\xc8\x9b\xc4\x83 rom\xc3\xa2nc\xc4\x83 care reu\xc8\x99e\xc8\x99te o astfel de performan\xc8\x9b\xc4\x83._NEWLINE_Cel de-al \xc8\x99aselea disc single al Innei, intitulat \xe2\x80\x9e10 minutes\xe2\x80\x9d, a avut premiera la data de 25 ianuarie 2010, pe site-ul postului Radio 21, dar \xc8\x99i pe pagina web a interpretei. C\xc3\xa2ntecul, reprezent\xc3\xa2nd o colaborare cu forma\xc8\x9bia Play & Win, surprinde o schimbare a stilului muzical abordat de Inna, el fiind diferit de crea\xc8\x9biile anterioare, realizat pentru a fi mai apropiat muzicii promovate \xc3\xaen S.U.A.. Videoclipul adiacent piesei a fost \xc3\xaen prima parte a anului 2010 \xc3\xaen Londra, \xc3\xaen regia lui Paul Boyd, iar premiera oficial\xc4\x83 a avut loc \xc3\xaen iunie 2010. Ulterior, la gala premiilor Romanian Music Awards 2010, Inna a c\xc3\xa2\xc8\x99tigat cinci trofee la categoriile \xe2\x80\x9eBest website\xe2\x80\x9d, \xe2\x80\x9eCel mai bun artist interna\xc8\x9bional\xe2\x80\x9d, \xe2\x80\x9eBest female\xe2\x80\x9d, \xe2\x80\x9eBest album\xe2\x80\x9d \xc8\x99i \xe2\x80\x9eBest show\xe2\x80\x9d. \xc3\x8en cadrul aceluia\xc8\x99i eveniment, Inna a c\xc3\xa2ntat \xc3\xaen premier\xc4\x83 pentru publicul rom\xc3\xa2n noul s\xc4\x83u disc single, intitulat \xe2\x80\x9eSun Is Up\xe2\x80\x9d.\n_START_SECTION_\nPerioada I Am the Club Rocker (2011 \xe2\x80\x94 2012)\n_START_PARAGRAPH_\nLa \xc3\xaenceputul anului 2011 a \xc8\x9binut mai multe concerte \xc3\xaen primul s\xc4\x83u turneu, INNA en Concert, \xc3\xaen \xc8\x9b\xc4\x83ri precum Fran\xc8\x9ba, Spania, Germania, Turcia, Liban \xc8\x99i Rom\xc3\xa2nia, dar \xc8\x99i alte state europene. A concertat \xc3\xaen nou\xc4\x83 ora\xc8\x99e din Fran\xc8\x9ba, dou\xc4\x83 din Spania \xc8\x99i pentru prima dat\xc4\x83 la Arenele Romane din Bucure\xc8\x99ti. \xc3\x8en iunie 2011 a sus\xc8\x9binut concerte \xc3\xaen Marea Britanie. Din 4 p\xc3\xa2n\xc4\x83 pe 14 iulie, Inna s-a \xc3\xaentors \xc3\xaen Fran\xc8\x9ba pentru promovarea albumului \xe2\x80\x9eClub Rocker\xe2\x80\x9d, care a fost lansat pe data de 17 mai 2011. \xc3\xaen cadrul concertului de la Arenele Romane din Bucure\xc8\x99ti, \xc3\xaen care artista a fost cap de afi\xc8\x99, av\xc3\xa2nd \xc3\xaen deschidere alte trupe celebre din Romania precum Akcent \xc8\x99i arti\xc8\x99ti ca Alex Velea. \xc3\x8en timpul concertului Inna a c\xc3\xa2ntat pentru prima data live piesa omonima albumului \xe2\x80\x9eI Am the Club Rocker\xe2\x80\x9d. Albumul con\xc8\x9bine piese lansate pe discuri single, precum Sun is Up, I Am the Club Rocker, Un Momento, \xc8\x99i o alt\xc4\x83 pies\xc4\x83, lansat\xc4\x83 pe 22 noiembrie 2011, intitulat\xc4\x83 Endless, care a devenit al doilea cel mai de succes single extras de pe acest album, ajung\xc3\xa2nd p\xc3\xa2n\xc4\x83 pe locul al cincilea \xc3\xaen Romanian Top 100. \xc3\x8en aprilie 2012, Inna a lansat cel de-al cincilea single al albumului, \xe2\x80\x9eWOW\xe2\x80\x9d \xc8\x99i videoclipul aferent piesei, fiind primul regizat de fotograful ei, Edward Aninaru. \xe2\x80\x9eWOW\xe2\x80\x9d a urcat rapid \xc3\xaen Romanian Top 100 ajung\xc3\xa2nd pe locul al zecelea \xc3\xaen iunie 2012._NEWLINE_Inna a primit patru nominaliz\xc4\x83ri la Premiile muzicale Radio Rom\xc3\xa2nia Actualit\xc4\x83\xc8\x9bi, la categoriile \xe2\x80\x9eArtistul anului\xe2\x80\x9d, al\xc4\x83turi de M\xc4\x83d\xc4\x83lina Manole, Paula Seling \xc8\x99i Ovidiu Cern\xc4\x83u\xc8\x9beanu \xc8\x99i \xe2\x80\x9eArtistul Dance al anului\xe2\x80\x9d, precum \xc8\x99i \xe2\x80\x9eAlbumul anului\xe2\x80\x9d (cu Hot) \xc8\x99i \xe2\x80\x9eCel mai bun c\xc3\xa2ntec Pop/Dance\xe2\x80\x9d (cu Sun is Up). A c\xc3\xa2\xc8\x99tigat un singur premiu, \xe2\x80\x9eArtistul Dance al anului\xe2\x80\x9d. A mai fost nominalizat\xc4\x83 la \xe2\x80\x9eCea mai bun\xc4\x83 interpretare feminin\xc4\x83\xe2\x80\x9d \xc8\x99i \xe2\x80\x9eCel mai bun c\xc3\xa2ntec rom\xc3\xa2nesc\xe2\x80\x9d (cu \xe2\x80\x9eSun Is Up\xe2\x80\x9d) la Premiile muzicale Balcanice, c\xc3\xa2\xc8\x99tig\xc3\xa2nd ambele categorii, dup\xc4\x83 o reprezenta\xc8\x9bie \xc3\xaen Sofia, Bulgaria._NEWLINE_La Premiile muzicale MTV Rom\xc3\xa2nia 2011 \xc8\x9binute \xc3\xaen Bra\xc8\x99ov, Inna a c\xc3\xa2\xc8\x99tigat trei premii: \xe2\x80\x9eBest female\xe2\x80\x9d, \xe2\x80\x9eCel mai bun site web\xe2\x80\x9d \xc8\x99i premiul special al revistei OK!. A fost \xc3\xaentr-un turneu \xc3\xaen Mexic, lans\xc3\xa2nd cu aceast\xc4\x83 ocazie videoclipurile pieselor \xe2\x80\x9eUn Momento\xe2\x80\x9d \xc8\x99i \xe2\x80\x9eEndless\xe2\x80\x9d._NEWLINE_Piesa \xe2\x80\x9eSun Is Up\xe2\x80\x9d s-a clasat pe locul \xc3\xaent\xc3\xa2i \xc3\xaen Bulgaria \xc8\x99i \xc3\xaen regiunea Romandia din Elve\xc8\x9bia \xc8\x99i \xc3\xaen topul primelor zece melodii \xc3\xaen Fran\xc8\x9ba, Rom\xc3\xa2nia, Rusia \xc8\x99i UK Dance Chart \xc8\x99i a primit c\xc3\xa2te un disc de aur \xc3\xaen Elve\xc8\x9bia \xc8\x99i Italia. Piesa \xe2\x80\x9eClub Rocker\xe2\x80\x9d este prima care nu a intrat \xc3\xaen topul primelor zece \xc3\xaen Fran\xc8\x9ba clas\xc3\xa2ndu-se doar pe locul treizeci \xc8\x99i doi \xc8\x99i nici nu a intrat \xc3\xaen Top patruzeci \xc3\xaen Rom\xc3\xa2nia. Totu\xc8\x99i a intrat \xc3\xaen Top 20 \xc3\xaen Slovacia \xc8\x99i Polonia. \xe2\x80\x9eUn Momento\xe2\x80\x9d a devenit cea mai bine clasat\xc4\x83 pies\xc4\x83 a Innei din Slovacia, situ\xc3\xa2ndu-se pe pozi\xc8\x9bia a patra. Albumul nu a avut un succes mai mare ca \xe2\x80\x9eHot\xe2\x80\x9d, intr\xc3\xa2nd \xc3\xaen primele dou\xc4\x83zeci \xc3\xaen Republica Ceh\xc4\x83 \xc8\x99i Belgia \xc8\x99i \xc3\xaen primele patruzeci \xc3\xaen Fran\xc8\x9ba. A avut mai mult succes \xc3\xaen Polonia, unde dup\xc4\x83 trei s\xc4\x83pt\xc4\x83m\xc3\xa2ni a fost certificat cu disc de aur. \xc3\x8en Mexic albumul a debutat pe locul opt \xc8\x99i s-a clasat \xc3\xaen Top patruzeci mai multe s\xc4\x83pt\xc4\x83m\xc3\xa2ni la r\xc3\xa2nd. \xc3\x8en decembrie 2011 i s-a oferit un rol de femeie u\xc8\x99oar\xc4\x83 \xc3\xaentr-un film francez dar l-a refuzat._NEWLINE_\xc3\x8entr-un interviu cu C\xc4\x83t\xc4\x83lin M\xc4\x83ru\xc8\x9b\xc4\x83 de pe data de 1 decembrie 2011, Inna a anun\xc8\x9bat c\xc4\x83 va concerta \xc3\xaen Statele Unite \xc3\xaen prima parte a anului 2012 \xc8\x99i c\xc4\x83 va lansa un al treilea album de studio. Dan Manoliu, reprezentant al Televiziunii Rom\xc3\xa2ne, a \xc3\xaencercat s\xc4\x83 o conving\xc4\x83 pe Inna s\xc4\x83 participe la preselec\xc8\x9biile pentru Concursul Muzical Eurovision 2012, \xc3\xaens\xc4\x83 artista a fost nevoit\xc4\x83 s\xc4\x83 refuze invita\xc8\x9bia din cauza programului \xc3\xaenc\xc4\x83rcat.\n_START_SECTION_\nParty Never Ends (2012 \xe2\x80\x94 2013)\n_START_PARAGRAPH_\nPe data de 9 ianuarie 2012, Inna a lansat un remix al c\xc3\xa2ntecului \xe2\x80\x9eAi Se Eu Te Pego\xe2\x80\x9d al artistului brazilian Michel Tel\xc3\xb3. La 17 februarie 2013, Inna a sus\xc8\x9binut un recital televizat \xc3\xaen cadrul ceremoniei de deschidere a Festivalul Olimpic de Iarn\xc4\x83 al Tineretului European, Bra\xc8\x99ov 2013._NEWLINE_Al treilea album de studio, \xe2\x80\x9eParty Never Ends\xe2\x80\x9d, a fost lansat pe 25 martie 2013. Anterior lans\xc4\x83rii, Inna a interpretat c\xc3\xa2teva c\xc3\xa2ntece de pe acest album: \xe2\x80\x9eCaliente\xe2\x80\x9d, pe care a dedicat-o fanilor ei mexicani, \xc8\x99i \xe2\x80\x9eTu \xc8\x99i Eu\xe2\x80\x9d, \xc3\xaen mai respectiv iunie 2012. \xe2\x80\x9eCaliente\xe2\x80\x9d a debutat \xc3\xaen clasament pe 27 mai 2012 \xc8\x99i a atins pozi\xc8\x9bia 84, \xc3\xaen timp ce \xe2\x80\x9eTu \xc8\x99i Eu\xe2\x80\x9d a debutat pe 17 iunie 2012 \xc8\x99i a atins pozi\xc8\x9bia a cincea. A mai colaborat cu Play & Win la \xe2\x80\x9eINNDIA\xe2\x80\x9d, care a ajuns \xc8\x99i el \xc3\xaen top 10. \xc3\x8en ianuarie 2013 Inna lanseaz\xc4\x83 \xe2\x80\x9eMore Than Friends\xe2\x80\x9d, \xc3\xaen colaborare cu artistul portorican de muzic\xc4\x83 reggae \xc8\x99i hip-hop Daddy Yankee ca piesa principal\xc4\x83 a albumului \xe2\x80\x9eParty Never Ends\xe2\x80\x9d. Compozitorii piesei \xe2\x80\x9eMore than Friends\xe2\x80\x9d au fost acuza\xc8\x9bi de plagiat dup\xc4\x83 piesa \xe2\x80\x9eEverybody Fucks\xe2\x80\x9d a lui Pitbull, Akon \xc8\x99i David Rush din 2012. C\xc3\xa2ntecul a atins doar pozi\xc8\x9bia 20 \xc3\xaen Romanian Top 100. De pe album au mai fost lansate single-urile promo\xc8\x9bionale \xe2\x80\x9eAllright\xe2\x80\x9d, \xe2\x80\x9eOk\xe2\x80\x9d \xc8\x99i \xe2\x80\x9eSpre Mare\xe2\x80\x9d. \xe2\x80\x9eSpre Mare\xe2\x80\x9d este cel mai de succes c\xc3\xa2ntec promo\xc8\x9bional al ei, debut\xc3\xa2nd pe 26 martie 2013 pe locul al optzecilea \xc3\xaen Romanian Top 100, 66 fiind pozi\xc8\x9bia maxim\xc4\x83 atins\xc4\x83 de pies\xc4\x83 \xc3\xaen acest clasament. Party Never Ends a ajuns pe locul 10 \xc3\xaen Mexic, \xc8\x99i a fost nominalizat la categoria \xe2\x80\x9ecel mai bun album\xe2\x80\x9d la Romanian Music Awards 2013 \xc8\x99i 2014._NEWLINE_\xc3\x8en martie 2013, Inna a fost invitat\xc4\x83 s\xc4\x83 c\xc3\xa2nte al\xc4\x83turi de Carla's Dreams melodia \xe2\x80\x9eP.O.H.U.I\xe2\x80\x9d, al zecelea c\xc3\xa2ntec care s-a clasat \xc3\xaen primele zece melodii \xc3\xaen Romanian Top 100, debut\xc3\xa2nd pe 90 pe data de 24 martie 2013, ating\xc3\xa2nd pozi\xc8\x9bia a treia.\n_START_SECTION_\nLatINNA (2014 \xe2\x80\x94 2016)\n_START_PARAGRAPH_\nLa 14 aprilie 2014, Inna a lansat videoclipul piesei \xe2\x80\x9eCola Song\xe2\x80\x9d. A fost primul single extras de pe urm\xc4\x83torul album al ei, LatINNA. Pentru \xe2\x80\x9eCola Song\xe2\x80\x9d Inna a colaborat cu c\xc3\xa2n\xc4\x83re\xc8\x9bul columbian de reggaeton J Balvin \xc8\x99i a inclus pasaje instrumentale din \xe2\x80\x9ePi\xc3\xb1ata 2014\xe2\x80\x9d, interpretate de saxofonistul Andreas Schullers, la care a colaborat \xc3\xaens\xc4\x83\xc8\x99i Inna. Acesta s-a bucurat de succes \xc3\xaen Europa, primind un disc de platin\xc4\x83 din partea Productores de M\xc3\xbasica de Espa\xc3\xb1a (PROMUSICAE). A fost folosit pentru promovarea Campionatului Mondial de Fotbal din 2014, \xc3\xaen filmul american de comedie Spioana (2015) \xc8\x99i \xc3\xaen jocul Just Dance 2017. \xe2\x80\x9eCola Song\xe2\x80\x9d a avut o evolu\xc8\x9bie modest\xc4\x83 \xc3\xaen Romania Airplay 100, ating\xc3\xa2nd numai pozi\xc8\x9bia a treizeci \xc8\x99i patra, locul 36 \xc3\xaen Swiss Singles Chart \xc8\x99i 76 \xc3\xaen German Singles Chart._NEWLINE_La 9 iunie 2014, Inna a lansat o variant\xc4\x83 special\xc4\x83 a Cola Song, la care a colaborat cu produc\xc4\x83torul \xc8\x99i c\xc3\xa2nt\xc4\x83re\xc8\x9bul ucrainean Potap._NEWLINE_Urm\xc4\x83torul single al Innei, \xe2\x80\x9eGood Time\xe2\x80\x9d, lansat pe YouTube pe 2 iulie 2014, a fost realizat \xc3\xaen colaborare cu Pitbull \xc8\x99i a f\xc4\x83cut parte din coloana sonor\xc4\x83 a serialului american Young & Hungry \xc8\x99i a filmului american Pitch Perfect 2. A lansat al patrulea album, care \xc3\xaei poart\xc4\x83 numele, \xc3\xaen octombrie 2015, care a fost lansat de Roton \xc8\x99i \xc3\xaen Rom\xc3\xa2nia pe data de 15 ianuarie 2016. Varianta rom\xc3\xa2neasc\xc4\x83 a albumului con\xc8\x9bine 19 piese. O alt\xc4\x83 variant\xc4\x83 a albumului, intitulat\xc4\x83 Body and the Sun, a fost lansat\xc4\x83 \xc3\xaen Japonia \xc3\xaen 2015. Inna a primit premiul pentru \xe2\x80\x9ecel mai bun artist rom\xc3\xa2n\xe2\x80\x9d \xc8\x99i a fost nominalizat\xc4\x83 la premiul de \xe2\x80\x9ecea mai bun\xc4\x83 artist\xc4\x83 european\xc4\x83\xe2\x80\x9d la MTV Europe Music Awards. Single-ul \xe2\x80\x9eDiggy Down\xe2\x80\x9d (2014) a treia pies\xc4\x83 a sa care s-a clasat pe locul \xc3\xaent\xc3\xa2i \xc3\xaen Rom\xc3\xa2nia. Pe baza clasamentului, a c\xc3\xa2\xc8\x99tigat premiul pentru \xe2\x80\x9ecea mai bun\xc4\x83 pies\xc4\x83 dance\xe2\x80\x9d din partea Media Music Awards. La 1 mai 2014 rapperul Puya a lansat single-ul \xe2\x80\x9eStrig\xc4\x83!\xe2\x80\x9d, \xc3\xaen colaborare cu Inna. Videoclipul piesei a fost lansat pe 27 iunie 2014. A ajuns p\xc3\xa2n\xc4\x83 pe locul al doisprezecelea \xc3\xaen Romania Airplay 100. \xe2\x80\x9eBop Bop\xe2\x80\x9d (2015), a ajuns pe locul al doilea \xc3\xaen Rom\xc3\xa2nia, iar \xe2\x80\x9eRendez Vous\xe2\x80\x9d (2016) a primit un disc de aur \xc3\xaen Polonia. Pe 28 aprilie 2016 a \xc3\xaenregistrat melodia de pe genericul variantei \xc3\xaen limba rom\xc3\xa2n\xc4\x83 a serialului de desene animate Feti\xc8\x9bele Powerpuff.\n_START_SECTION_\n2016\xe2\x80\x93prezent: Nirvana \xc8\x99i Yo\n_START_PARAGRAPH_\n\xc3\x8en august 2016, Inna a c\xc3\xa2ntat \xc3\xaen deschiderea Festivalului Untold. A devenit membr\xc4\x83 a superforma\xc8\x9biei G Girls, cu care a lansat dou\xc4\x83 single-uri (\xe2\x80\x9eCall the Police\xe2\x80\x9d \xc8\x99i \xe2\x80\x9eMilk and Honey\xe2\x80\x9d), fiind \xc8\x99i antrenoare \xc3\xaen primul sezon al emisiunii Vocea Rom\xc3\xa2niei Junior cu Andra \xc8\x99i Marius Moga. \xc3\x8en aprilie 2017, c\xc3\xa2nt\xc4\x83rea\xc8\x9ba a ap\xc4\x83rut \xc8\x99i \xc3\xaentr-o reclam\xc4\x83 rom\xc3\xa2neasc\xc4\x83 al\xc4\x83turi de Carla's Dreams pentru lan\xc8\x9bul de supermarketuri Lidl. O lun\xc4\x83 mai t\xc3\xa2rziu, contul ei de YouTube a dep\xc4\x83\xc8\x99it dou\xc4\x83 miliarde de vizualiz\xc4\x83ri._NEWLINE_La sf\xc3\xa2r\xc8\x99itul anului 2016 Inna a anun\xc8\x9bat c\xc4\x83 lucreaz\xc4\x83 la al cincilea album de studio, av\xc3\xa2ndu-l ca produc\xc4\x83tor pe David Ciente \xc8\x99i pe c\xc3\xa2nt\xc4\x83rea\xc8\x9ba \xc8\x99i textiera Irina Rimes, album care se nume\xc8\x99te Nirvana. Pe parcursul unui an, Inna a lansat patru single-uri, \xe2\x80\x9eHeaven\xe2\x80\x9d (2016), \xe2\x80\x9eGimme Gimme\xe2\x80\x9d (2017), \xe2\x80\x9eRuleta\xe2\x80\x9d (2017) \xc8\x99i \xe2\x80\x9eNirvana\xe2\x80\x9d (2017) \xe2\x80\x94 ultimele trei f\xc4\x83c\xc3\xa2nd parte \xc8\x99i din album \xe2\x80\x94 single-uri care s-au bucurat de succes commercial \xc3\xaen Europa, \xc3\xaen special \xc3\xaen Rom\xc3\xa2nia \xc8\x99i Turcia. \xe2\x80\x9eRuleta\xe2\x80\x9d s-a clasat pe locul al treilea \xc3\xaen \xc8\x9bara ei natal\xc4\x83, iar Nirvana s-a clasat pe locul al doilea \xc3\xaen acela\xc8\x99i clasament. \xc3\x8entr-un interviu din august 2017, Inna a declarat c\xc4\x83 \xc8\x99i-ar dori s\xc4\x83 reprezinte Rom\xc3\xa2nia \xc8\x99i Turcia la Concursul Muzical Eurovision. La sf\xc3\xa2r\xc8\x99itul anului 2017 au urmat alte dou\xc4\x83 piese care au intrat \xc3\xaen top zece cele mai ascultate piese din Rom\xc3\xa2nia, \xe2\x80\x9eNota de plat\xc4\x83\xe2\x80\x9d \xc8\x99i \xe2\x80\x9ePentru c\xc4\x83\xe2\x80\x9d, interpretate al\xc4\x83turi de grupul moldovean The Motans. Pe 11 decembrie 2017, artista a lansat albumul Nirvana, disponibil \xc3\xaen exclusivitate \xc3\xaen lan\xc8\x9bul de supermarketuri Lidl, un album pop EDM cu influen\xc8\x9be caraibiene \xc8\x99i indiene._NEWLINE_Inna a anun\xc8\x9bat c\xc4\x83 va lansa cel de-al \xc8\x99aselea album de studio, Yo, \xc3\xaen 2019. Compus exclusiv din c\xc3\xa2ntece \xc3\xaen limba spaniol\xc4\x83, Inna a avut control creativ total asupra \xc3\xaenregistr\xc4\x83rilor, colabor\xc3\xa2nd la acestea cu produc\xc4\x83torul rom\xc3\xa2n David Ciente. Ea a men\xc8\x9bionat faptul c\xc4\x83 Yo este un album experimental cu influen\xc8\x9be gipsy. Primul single de pe album, \xe2\x80\x9eRa\xe2\x80\x9d, a fost lansat \xc3\xaen septembrie 2018. A fost promovat prin mai multe apari\xc8\x9bii \xc3\xaen spectacole din Mexic \xc8\x99i Statele Unite, printre care se num\xc4\x83r\xc4\x83 galele premiilor Telehit \xc8\x99i Premiile Latin Grammy 2018, dar \xc8\x99i prin interviuri acordate de Inna publica\xc8\x9biilor Rolling Stone and Vogue M\xc3\xa9xico y Latinoam\xc3\xa9rica. C\xc3\xa2nt\xc4\x83rea\xc8\x9ba a semnat un contract cu casa de discuri Roc Nation de\xc8\x9binut\xc4\x83 de Jay-Z. \xe2\x80\x9eIguana\xe2\x80\x9d, urm\xc4\x83torul ei single, a ajuns pe locul al patrulea \xc3\xaen Rom\xc3\xa2nia. \xc3\x8en august, Inna a lansat o revist\xc4\x83 digital\xc4\x83 intitulat\xc4\x83 InnaMag.\n_START_SECTION_\nVia\xc8\x9ba personal\xc4\x83\n_START_PARAGRAPH_\nInna a fost \xc3\xaentr-o rela\xc8\x9bie cu impresarul ei, Lucian \xc8\x98tefan, timp de zece ani, p\xc3\xa2n\xc4\x83 \xc3\xaen 2013. \xc3\x8en acela\xc8\x99i an, c\xc3\xa2nt\xc4\x83rea\xc8\x9ba a \xc3\xaenceput o alt\xc4\x83 rela\xc8\x9bie cu fotograful american John Perez. De\xc8\x99i neag\xc4\x83 acest lucru, ea a suferit opera\xc8\x9bii estetice la fa\xc8\x9b\xc4\x83 \xc8\x99i are implanturi mamare. ]n mai 2018, c\xc3\xa2nt\xc4\x83rea\xc8\x9ba a fost spitalizat\xc4\x83 dup\xc4\x83 ce s-a pr\xc4\x83bu\xc8\x99it pe scen\xc4\x83 \xc3\xaen timpul unui turneu din Turcia; desf\xc4\x83\xc8\x99urarea turneului nu a fost afectat\xc4\x83 de acest eveniment. Din martie 2017, Inna locuie\xc8\x99te al\xc4\x83turi de mama \xc8\x99i bunica ei \xc3\xaentr-o vil\xc4\x83 din Bucure\xc8\x99ti, pe care a cump\xc4\x83rat-o. Are o cas\xc4\x83 \xc8\x99i \xc3\xaen Barcelona.\n_START_SECTION_\nFilantropie\n_START_PARAGRAPH_\nInna este activist\xc4\x83 pentru drepturile copilului \xc3\xaen Rom\xc3\xa2nia \xc8\x99i a sus\xc8\x9binut campania \xe2\x80\x9eNiciun Copil Invizibil\xe2\x80\x9d organizat\xc4\x83 de UNICEF \xc3\xaen 2012. \xc3\x8en noiembrie 2011 s-a al\xc4\x83turat campaniei Durerea nu este iubire \xc3\xaempotriva violen\xc8\x9bei domestice, semn\xc3\xa2nd o peti\xc8\x9bie prin care cere guvernului rom\xc3\xa2n s\xc4\x83 impun\xc4\x83 o lege mai dur\xc4\x83. Pe 25 noiembrie 2011, de Ziua Interna\xc8\x9bional\xc4\x83 pentru Eliminarea violen\xc8\x9bei \xc3\xaempotriva femeilor, Inna a lansat c\xc3\xa2ntecul \xe2\x80\x9eEndless\xe2\x80\x9d , al c\xc4\x83rui mesaj este \xc3\xaencetarea violen\xc8\x9bei domestice. Tot \xc3\xaen noiembrie Inna a ini\xc8\x9biat campania Bring the Sun Into My Life, prin care \xc3\xae\xc8\x99i propune s\xc4\x83 le fie aproape tuturor femeilor care se confrunt\xc4\x83 cu violen\xc8\x9ba domestic\xc4\x83.  A interpretat melodiile \xe2\x80\x9eTu tens la for\xc3\xa7a\xe2\x80\x9d (\xe2\x80\x9eTu ai puterea\xe2\x80\x9d), un cover \xc3\xaen limba catalan\xc4\x83 a piesei \xe2\x80\x9eFreed from Desire\xe2\x80\x9d (1996) de Gala, \xc3\xaen timpul teledonului La Marat\xc3\xb3 de TV3. \xc3\x8en 2016, Inna a participat la campania \xc3\xaempotriva h\xc4\x83r\xc8\x9buirii copiilor f\xc4\x83cut\xc4\x83 de Cartoon Network prin intermediul CN Clubul Prieteniei. Tot \xc3\xaen acel an, ea \xc8\x99i alte celebrit\xc4\x83\xc8\x9bi rom\xc3\xa2ne\xc8\x99ti au semnat o scrisoare deschis\xc4\x83 de sus\xc8\x9binere a comunit\xc4\x83\xc8\x9bii LGBT ca r\xc4\x83spuns la ini\xc8\x9biativa Coali\xc8\x9biei pentru Familie de a schimba definirea c\xc4\x83s\xc4\x83toriei \xc8\x99i a familiei \xc3\xaen Constitu\xc8\x9bia Rom\xc3\xa2niei.\n_START_SECTION_\nGenul muzical\n_START_PARAGRAPH_\n\xc3\x8en adolescen\xc8\x9b\xc4\x83, \xc3\xaen \xc3\xaencercarea de a se afirma pe plan muzical, Inna a c\xc3\xa2ntat \xc3\xaentr-o forma\xc8\x9bie de muzic\xc4\x83 pop-rock, care \xc3\xaens\xc4\x83 nu s-a bucurat de succesul scontat. Primele sale \xc3\xaenregistr\xc4\x83ri sunt balade sau piese lente precum \xe2\x80\x9eGoodbye\xe2\x80\x9d, \xe2\x80\x9eOare\xe2\x80\x9d \xc8\x99i \xe2\x80\x9eSorry\xe2\x80\x9d, c\xc3\xa2ntece nelansate p\xc3\xa2n\xc4\x83 la momentul debutului s\xc4\x83u. Ulterior, dup\xc4\x83 ce interpreta i-a \xc3\xaent\xc3\xa2lnit pe membrii grupului Play & Win, stilul s\xc4\x83u muzical s-a schimbat radical, iar liniile melodice ritmate domin\xc4\x83 \xc3\xaenregistr\xc4\x83rile sale actuale. \xc3\x8entr-un interviu acordat site-ului Divercitycafe.ro, interpreta declara: \xe2\x80\x9eGenul muzical \xc3\xaen care se \xc3\xaenscrie piesa mea (\xe2\x80\x9eHot\xe2\x80\x9d \xe2\x80\x93 n.n.) este house cu influen\xc8\x9be dance, \xc3\xaencerc\xc4\x83m (ea \xc8\x99i echipa Play & Win \xe2\x80\x93 n.n.) s\xc4\x83 adopt\xc4\x83m un stil comercial.\xe2\x80\x9d_NEWLINE_\xc3\x8entr-un interviu acordat cotidianului rom\xc3\xa2nesc Adev\xc4\x83rul, muzicianul de origine spaniol\xc4\x83 Federico Albert, a declarat: \xe2\x80\x9eDin punct de vedere muzical aceast\xc4\x83 melodie (\xe2\x80\x9eHot\xe2\x80\x9d \xe2\x80\x93 n.n.) este doar una \xc3\xaen plus printre toate cele disco care au ap\xc4\x83rut \xc3\xaen ultimul timp. Are ritm, este o melodie pe care po\xc8\x9bi s\xc4\x83 o ascul\xc8\x9bi \xc3\xaentr-o discotec\xc4\x83 sau la o petrecere, \xc3\xaens\xc4\x83 se aud foarte pu\xc8\x9bine instrumente muzicale. Computerul \xc3\xae\xc8\x99i spune \xc3\xaenc\xc4\x83 o dat\xc4\x83 cuv\xc3\xa2ntul \xc3\xaen aceast\xc4\x83 lume a muzicii.\xe2\x80\x9d_NEWLINE_Fiind \xc3\xaentrebat\xc4\x83 dac\xc4\x83 este o adept\xc4\x83 a c\xc3\xa2ntatului \xe2\x80\x9elive\xe2\x80\x9d, Inna a men\xc8\x9bionat c\xc4\x83 \xe2\x80\x9eDin motive technice nu se poate c\xc3\xa2nta 100\xc2\xa0% live \xc3\xaen majoritatea cluburilor din \xc8\x9bar\xc4\x83. Cu siguran\xc8\x9b\xc4\x83, dac\xc4\x83 voi avea ocazia s\xc4\x83 c\xc3\xa2nt live, o voi face cu cea mai mare pl\xc4\x83cere.\xe2\x80\x9d Recitalul s\xc4\x83u de la gala Romanian Music Awards a fost criticat aspru de numeroase publica\xc8\x9bii autohtone. Cu toate acestea, Inna a c\xc3\xa2\xc8\x99tigat la toate cele patru categorii pentru care a fost nominalizat\xc4\x83."